ნიგოზეთის მღვიმე
ნიგოზეთის მღვიმე, ჯიხურას მღვიმე — კარსტული მღვიმე საქართველოში, ჭიათურის მუნიციპალიტეტში. მდებარეობს ჭიათურის პლატოზე, მდინარე საძალიხევის მარცხენა ნაპირზე, სოფელ ნიგოზეთის ტერიტორიაზე, ზღვის დონიდან 650 (70) მ სიმაღლეზე. გამომუშავებულია ზედაცარცულ კირქვებში, წარმოადგენს ჰორიზონტალურფსკერიან დახშულ გვირაბს; მთავარ გვირაბს აღმოსავლური მიმართულება აქვს. აქვს განშტოებები. ჯამური სიგრძე 310 მ, სიგანე მერყეობს 2–4 მ, ხოლო სიმაღლე 4–5 მ ფარგლებში. ქიმიური ნალექებიდან გვხვდება სტალაქტიტები და კალციტით მოფარდაგებული ზედაპირები. მექანიკურიდან ნგრევის ადგილობრივი პროდუქტები. მღვიმე მშრალია. შეიმჩნევა დროებითი ღვარების მოქმედების მკაფიო კვლები. შესასვლელთან კულტურული ნაფენებია, მათ შორის: კერამიკა, ცხოველის ძვლები და სხვა.